ตลท.เผยต่างชาติขายหุ้น พ.ย.กระฉูด 1.3 หมื่นล้าน เหตุมาบตาพุด-การเมือง
นายวิรไท สันติประภพ รองผู้จัดการ สายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย เปิดเผยว่า สิ้นเดือนพ.ย. 2552 ดัชนีหุ้นในภูมิภาคส่วนใหญ่ปรับสูงขึ้นจากเงินทุนต่างชาตที่ไหลเข้าในภูมิภาค แต่ดัชนีหุ้นไทยปรับตัวเพิ่มขึ้นเพียง 0.56% จากสิ้นเดือนต.ค. อยู่ในระดับต่ำเมื่อเทียบกับตลาดอื่น ๆ ในภูมิภาค เนื่องจากรับผลกระทบจากปัจจัยลบภายในประเทศ ปัญหาโครงการมาบตาพุดและสถานการณ์ทางการเมือง
9 ธ.ค. 2552

นายวิรไท สันติประภพ รองผู้จัดการ สายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย เปิดเผยว่า สิ้นเดือนพ.ย. 2552 ดัชนีหุ้นในภูมิภาคส่วนใหญ่ปรับสูงขึ้นจากเงินทุนต่างชาตที่ไหลเข้าในภูมิภาค แต่ดัชนีหุ้นไทยปรับตัวเพิ่มขึ้นเพียง 0.56% จากสิ้นเดือนต.ค. อยู่ในระดับต่ำเมื่อเทียบกับตลาดอื่น ๆ ในภูมิภาค เนื่องจากรับผลกระทบจากปัจจัยลบภายในประเทศ ปัญหาโครงการมาบตาพุดและสถานการณ์ทางการเมือง 
ส่งผลให้ในเดือนพ.ย. นักลงทุนต่างชาติมีสถานะขายสุทธิ 13,239 ล้านบาท นับเป็นครั้งแรกในรอบ 9 เดือน อย่างไรก็ตาม หากนับตั้งแต่ต้นปีจนถึงเดือนพ.ย. ยังมีสถานะเป็นผู้ซื้อสุทธิ 42,483 ล้านบาท เทียบกับสถานะขายสุทธิ 162,357 ล้านบาทในปี 2551 คาดการณ์ว่านักลงทุนต่างชาติจะยังคงขายสุทธิต่อเนื่องจนกว่ากรณีของมาบตาพุดจะมีข้อสรุปชัดเจน 
ในเดือนพ.ย. ยังพบว่ามูลค่าการซื้อขายเฉลี่ยรายวันอยู่ที่ 18,954 ล้านบาท ทำสถิติในรอบ 4 เดือน นับจากเดือนก.ค. 2552 ซึ่งอยู่ที่ 17,821 ล้านบาทต่อวัน แต่ถือว่ามีการขยายตัว 72.7% เมื่อเทียบกับช่วงเดียวกันของปี 2551 
นายวิรไท กล่าวต่อว่า ในเดือนพ.ย.ภาวะตลาดหุ้นอาจไม่ดีนัก แต่ภาพรวมการลงทุนในตลาดอนุพันธ์(TFEX) มีการซื้อขายคึกคัก โดยเฉพาะสัญญาซื้อขายทองคำล่วงหน้า(โกลด์ฟิวเจอร์ส) มีจำนวนสัญญาซื้อขายเฉลี่ยรายวันสูงสุด 3,841 สัญญา ต่อเนื่องเป็นเดือนที่ 3 นับตั้งแต่เริ่มเปิดทำการซื้อขายในเดือนก.พ. 2552 เนื่องจากความสนใจของนักลงทุนที่สูงขึ้นตามการปรับตัวของราคาทองคำในตลาดโลก